## Zakon o akreditaciji

### NN 158/2003 (7.10.2003.), Zakon o akreditaciji

# HRVATSKI SABOR

2259

Na teme­lju
članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O AKREDITACIJI

Proglašavam
Zakon o akreditaciji, koji je donio Hrvatski sabor na sjednici 25. rujna 2003.

Broj:
01-081-03-3245/2
Zagreb, 1. listopada 2003.

Predsjednik
Republike Hrvatske
**Stjepan Mesić,** v. r.

## ZAKON

### O AKREDITACIJI

I. OPĆE ODREDBE

Članak 1.

Ovim se Zakonom uređuje osnivanje i djelatnost tijela
koje obavlja poslove nacionalne službe za akreditaciju, određuje po­dručje u
kojemu se provodi akreditacija te akreditacija u vezi s propisima o
ocjenjivanju sukladnosti.

Članak 2.

U smislu odredaba ovoga Zakona akreditacija je
postupak kojim neovisno akreditacijsko tijelo službeno potvrđuje pravnoj ili
fizičkoj osobi da je sposobna provoditi određene poslove.

Članak 3.

Pojmovi koji se upotrebljavaju u smislu odredaba
ovoga Zakona imaju sljedeće značenje:

– ocjenjivanje sukladnosti svaka je djelatnost kojom
se neposredno ili posredno ocjenjuje jesu li ispunjeni određeni zahtjevi,

–
potvrda o akreditaciji je dokument na temelju kojeg se potvrđuje osposobljenost
za obavljanje određenih poslova na području ocjenjivanja sukladnosti,

–
tehnički nadzor je provjera tehničke dokumentacije o pro­izvodu, ispitivanje
proizvoda, procesa ili instalacije i odre­đivanje njihove sukladnosti s
posebnim zahtjevima ili, na temelju stručne prosudbe, s općim zahtjevima.

II.
AKREDITACIJSKO TIJELO

Članak 4.

(1) Za trajno i neometano obavljanje poslova
nacionalne službe za akreditaciju Vlada Republike Hrvatske uredbom osniva
neovisno akreditacijsko tijelo (u daljnjemu tekstu: akreditacijsko tijelo) kao
javnu ustanovu.

(2) Akreditacijsko tijelo obavlja sljedeće poslove:

– akreditiranje ispitnih i umjernih laboratorija,

– akreditiranje pravnih ili fizičkih osoba za potvrđivanje
proizvoda, sustava upravljanja i osoblja,

– akreditiranje pravnih ili fizičkih osoba koje
obavljaju tehnički nadzor ili slične radnje,

– druga ocjenjivanja ili potvrđivanja osposobljenosti
za provođenje postupaka ocjenjivanja sukladnosti, uključujući utvr­đi­vanje
ispunjavanja zahtjeva za ocjenjivanje sukladnosti u skladu s propisima za
ocjenjivanje sukladnosti za pravne ili fizičke osobe.

(3) Akreditacijsko tijelo sudjeluje u radu europskih
i među­narodnih organizacija za akreditaciju i predstavlja Republiku Hrvatsku u
tim organizacijama te u okviru svoje djelatnosti obavlja i druge poslove određene
aktom o osnivanju i statutom, ako cilj obavljanja tih djelatnosti nije
ostvarivanje dobiti.

(4) Akreditacijsko tijelo ima isključivo pravo
obavljati poslove iz stavka 2. ovoga članka, ako drugim zakonom nije drukčije
propisano.

(5) Ustrojstvo, ovlasti i način odlučivanja te druga
pitanja od značenja za obavljanje djelatnosti i poslovanje akreditacijskog
tijela uređuju se statutom sukladno zakonu i aktu o osnivanju akreditacijskog
tijela.

(6) Akreditacijsko tijelo posluje u skladu s
propisima koji se odnose na javne ustanove ako ovaj Zakon pojedina pitanja ne
uređuje drukčije.

Članak 5.

(1) Akreditacijsko tijelo ostvaruje sredstva za rad
obav­ljanjem svojih usluga, iz državnog proračuna, te iz drugih izvora na način
i pod uvjetima utvrđenim aktom o osnivanju.

(2) Visina sredstava iz državnoga proračuna određuje
se na temelju opsega poslova iz članka 4. stavka 2. ovoga Zakona, utvrđenoga
godišnjim programom rada, pri čemu se uzima u obzir i predviđeni opseg
sredstava pribavljenih iz drugih izvora navedenih u stavku 1. ovoga članka.

(3) Iz državnog se proračuna financira i članarina
akreditacijskog tijela u međunarodnim i europskim organizacijama za
akreditaciju.

III.
PODRUČJE AKREDITACIJE

Članak
6.

U
postupku akreditacije utvrđuje se osposobljenost pravnih i fizičkih osoba za
obavljanje poslova za koje se daje akreditacija s obzirom na zahtjeve propisa,
odgovarajućih međunarodnih i europskih norma, odnosno istovrijednih nacionalnih
norma, te dokumenata europskih i međunarodnih organizacija za akreditaciju.

Članak 7.

(1) Postupci akreditiranja koje provodi
akreditacijsko tijelo određuju se aktom o osnivanju, statutom i drugim općim
aktima, a moraju se temeljiti na međunarodnim i europskim normama, odnosno
istovrijednim nacionalnim normama te dokumentima europskih i međunarodnih
organizacija za akreditaciju.

(2) Akreditacija se obavlja na temelju zahtjeva
pravne ili fizičke osobe.

(3) Međusobna prava i obveze u vezi s dodjelom
potvrde o akreditaciji i održavanjem akreditacije akreditacijsko tijelo i prav­na
ili fizička osoba uređuju ugovorom.

(4) Akreditacijsko tijelo dužno je sklopiti ugovor sa
svakom pravnom ili fizičkom osobom koja želi dobiti akreditaciju. Kod sklapanja
ugovora akreditacijsko tijelo mora na nedvosmislen i jasan način pravnu ili
fizičku osobu upoznati sa zahtjevima za dobivanje akreditacije i postupkom
akreditacije. Ugovorom se uređuju prava i obveze potpisnika te provođenje
postupka akreditacije u skladu s normama i dokumentima navedenim u članku 6.
ovoga Zakona.

(5) Ako akreditacijsko tijelo utvrdi da pravna ili
fizička osoba ispunjava zahtjeve norma, odnosno dokumenata iz članka 6. ovoga
Zakona, dodijelit će joj potvrdu o akreditaciji.

(6) Dodijeljena akreditacija vremenski je ograničena.
Akreditirano tijelo mora ispunjavati zahtjeve za dodjelu akreditacije u vremenu
dok akreditacija traje.

(7) Akreditacijsko tijelo donijet će odluku o
ukidanju akreditacije kad utvrdi da akreditirano tijelo ne ispunjava neki od
zahtjeva potrebnih za akreditaciju.

(8) Protiv odluke iz prethodnog stavka može se
podnijeti prigovor tijelu utvrđenom statutom akreditacijskog tijela.

IV.
AKREDITACIJA U VEZI S PROPISIMA O OCJENI SUKLADNOSTI

Članak
8.

(1) U propisima
koji uređuju ocjenjivanje sukladnosti može se odrediti način sudjelovanja
akreditacijskoga tijela u postupku imenovanja tijela za ocjenjivanje
sukladnosti sa zahtjevima propisa.

(2) U
propisima koji uređuju ocjenjivanje sukladnosti može se odrediti da se na
temelju potvrde o akreditaciji pretpostavi os­posobljenost tijela za
ocjenjivanje sukladnosti sa zahtjevima propisa.

(3)
Osposobljenost tijela iz prethodnog stavka može se dokazivati i na drugi način.

V.
PRIJELAZNE I ZAVRŠNE ODREDBE

Članak
9.

(1)
Vlada Republike Hrvatske donijet će akt o osnivanju akreditacijskoga tijela i
imenovati privremenog ravnatelja najkas­nije do 30. rujna 2004.

(2)
Sredstva za početak rada akreditacijskog tijela osiguravaju se iz državnog
proračuna Republike Hrvatske.

(3)
Akreditacijsko tijelo počinje s radom 1. siječnja 2005.

Članak 10.

(1) Osnivač osigurava akreditacijskom tijelu potrebne
prostorije za rad, a akreditacijsko tijelo preuzima od Državnog zavoda za
normizaciju i mjeriteljstvo materijalna sredstva i opremu koja je namijenjena
za provedbu poslova u području akreditacije te djelatnike koji obavljaju
poslove u tome području.

(2) Opseg sredstava i opreme iz stavka 1. ovoga
članka podrobnije će se odrediti u aktu o osnivanju akreditacijskoga tijela.

Članak 11.

Na zaposlene u akreditacijskome tijelu primjenjuju se
propisi koji uređuju položaj i plaće zaposlenih u javnim službama.

Članak 12.

Do početka rada akreditacijskoga tijela njegove
poslove obav­lja Državni zavod za normizaciju i mjeriteljstvo.

Članak 13.

(1) Postupci akreditacije započeti do dana stupanja
na snagu ovoga Zakona dovršit će se po propisima koji su vrijedili do dana
stupanja na snagu ovoga Zakona.

(2) Ovlaštenja dodijeljena prema odredbama Zakona o
normizaciji (»Narodne novine«, br. 55/96.) vrijede do isteka valjanosti.

Članak 14.

Odredbe članka 24. – 31. Zakona o normizaciji
(»Narodne novine« br. 55/96.) prestaju važiti danom primjene ovoga Zakona.

Članak 15.

Ovaj Zakon stupa na snagu osmoga dana od dana objave
u »Narodnim novinama«, a primjenjuje se od 1. siječnja 2005.

Klasa: 383-01/03-01/04
Zagreb, 25. rujna 2003.

Predsjednik
Hrvatskoga sabora
**Zlatko** **Tom****či****ć,** v. r.

Zakon, NN 158/2003-2259